РЕГЛАМЕНТ (ЕС) № 214/2014 НА КОМИСИЯТА
от 25 февруари 2014 година
за изменение на приложения II, IV, XI, XII и XVIII към Директива 2007/46/ЕО на Европейския парламент и на Съвета за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (1), и по-специално член 39, параграф 2 от нея,
като има предвид, че:
(1)
С Директива 2007/46/ЕО се създава хармонизирана рамка, съдържаща административните разпоредби и общите технически изисквания за всички нови превозни средства. По-специално в нея са посочени регулаторните актове, в които се определят техническите изисквания, на които превозните средства трябва да отговарят, за да получат ЕО одобрение на типа на превозно средство. Освен това с Директива 2007/46/ЕО одобрението на типа на превозните средства като цяло става задължително за превозните средства със специално предназначение в съответствие с графика, посочен в приложение XIX към нея.
(2)
С Регламент (ЕО) № 661/2009 на Европейския парламент и на Съвета (2) се въвеждат нови устройства за безопасност за превозните средства и се предвижда отмяната на няколко директиви и тяхната замяна със съответните правила на Икономическата комисия за Европа на Организацията на обединените нации (ИКЕ на ООН).
(3)
В приложение XI към Директива 2007/46/ЕО се съдържа списък на регулаторните актове за ЕО одобрение на типа на превозни средства със специално предназначение, както и специални разпоредби относно тези превозни средства. От съществено значение е приложение XI да бъде адаптирано, за да бъдат взети предвид промените, въведени с Регламент (ЕО) № 661/2009. Прилага се датата на прилагане на Регламент (ЕО) № 661/2009.
(4)
За да се постигне хармонизиране на техническите изисквания, приложими по отношение на ЕО одобрението на типа на превозните средства със специално предназначение като цяло, от съществено значение е приложение II към Директива 2007/46/ЕО да бъде изменено и да бъдат установени по-строги изисквания относно линейките и превозните средства, достъпни за инвалидни колички. За да се предостави на производителите време, което да им позволи да адаптират своите превозни средства, тези по-строги изисквания трябва да се прилагат само по отношение на новите типове превозни средства.
(5)
Приложение XVIII към Директива 2007/46/ЕО обхващаше регистрацията на превозните средства със специално предназначение, базиращи се на притежаващи национално одобрение на типа некомплектувани превозни средства. Тъй като ЕО одобренията на типа ще заменят националните одобрения на типа в съответствие с датите, определени в приложение XIX към Директива 2007/46/ЕО, е целесъобразно приложение XVIII да бъде заличено в края на преходния период, предвиден от приложение XIX към Директива 2007/46/ЕО.
(6)
В част II от приложение IV към Директива 2007/46/ЕО са посочени правилата на ИКЕ на ООН, които са признати като алтернатива на директивите, посочени в част I от приложение IV. Предвид отмяната на повечето от посочените директиви с Регламент (ЕО) № 661/2009, считано от 1 ноември 2014 г., и приемането на ново правило на ИКЕ на ООН относно безопасността на пешеходците, е целесъобразно да бъдат актуализирани съответните текстове в част II от приложение IV към Директива 2007/46/ЕО. Освен това е целесъобразно да бъдат поправени няколко грешки в приложение IV към посочената директива.
(7)
Приложение XII към Директива 2007/46/ЕО бе изменено в един и същи ден с Регламент (ЕС) № 1229/2012 на Комисията (3) и с Регламент (ЕС) 1230/2012 на Комисията (4), което може да доведе до неясно положение по отношение на броя възли, разрешени за превозни средства с одобрение на типа за малки серии, тъй като Регламент (ЕС) № 1229/2012 бе изготвен, за да бъде публикуван след Регламент (ЕС) № 1230/2012. За да се премахне тази несигурност, е целесъобразно да бъде публикувана отново консолидираната версия на приложение XII, изменена от тези два правни текста.
(8)
Поради това Директива 2007/46/ЕО следва да бъде съответно изменена.
(9)
Мерките, предвидени в настоящия регламент, са в съответствие със становището на Техническия комитет по моторните превозни средства,
ПРИЕ НАСТОЯЩИЯ РЕГЛАМЕНТ:
Член 1
Директива 2007/46/ЕО се изменя, както следва:
1)
приложения II, IV, XI и XII се изменят в съответствие с приложението към настоящия регламент;
2)
приложение XVIII се заличава.
Член 2
От 1 ноември 2014 г. националните органи считат сертификатите за съответствие на превозни средства за невалидни по смисъла на член 26, параграф 1, освен ако съответните одобрения на типа не са актуализирани в съответствие с изискванията на приложение XI към Директива 2007/46/ЕО, изменена с настоящия регламент.
Допълнителните изисквания относно отделението за пациенти на линейки в допълнение 1 към приложение XI към Директива 2007/46/ЕО и допълнителните изисквания за изпитване на системата за прикрепване на инвалидна количка и за обезопасяване на седящото в нея лице в превозни средства, достъпни за инвалидни колички, в допълнение 3 от приложение XI към Директива 2007/46/ЕО обаче се прилагат от 1 ноември 2014 г. само към новите типове превозни средства.
Член 3
Настоящият регламент влиза в сила на двадесетия ден след публикуването му в Официален вестник на Европейския съюз.
Член 1, точка 2, член 2, точка 1, буква а) и точка 2, буква б), подточка i) от приложението се прилагат от 1 ноември 2014 г.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 25 февруари 2014 година.